**РЕЗУЛТАТИ ЈАВНОГ ПОЗИВА**

**ЗА 21. МЕЂУНАРОДНИ ФЕСТИВАЛ УМЕТНОСТИ У ЈАПАНУ**

Међународни фестивал уметности ученика средњих школа се одржава двадесет први пут у Токију од 5. до 16. августа 2020, у организацији Међународне фондације за уметност и културу (IFAC).

На прошлогодишњем 20. фестивалу у Токију Републику Србију је представљала ученица Школе за дизајн из Београда са својим радом.

На Јавни позив који је Министарство просвете, науке и технолошког развоја упутило средњим школама ликовне области стигло је укупно 138 радова ученика из Школе за дизајн у Београду, Уметничке школе из Краљева, Уметничке школе из Ниша, Уметничке школе из Ужица, Гимназије са домом ученика за талентоване ученике „Бољаи“ из Сенте, уметничког одељења Машинско-саобраћајне школе у Чачку, Школе за дизајн из Новог Пазара, Политехничке школе „Милутин Миланковић“ из Крушевца, Политехничке школе из Суботице и Школе примењених уметности из Шапца.

Одлуком Комисије за избор радова, финално одабрани радови се шаљу Амбасади Републике Србије у Токију. Одабрани радови од 1. до 5. места су:

1. „Аутопортрет“, Школа за дизајн, Нови Пазар
2. „Рибља посла“, Школа за дизајн, Београд
3. „Опсег“, Школа за дизајн, Београд
4. „Врли нови свет“, Школа за дизајн, Београд
5. „Аутопортрет“, Школа за дизајн, Београд

Најбољих 500 радова ученика из Јапана и иностранства ће бити изложени током фестивала у токијском Центру за националну уметност, а аутор победничког рада Јавног позива (најбољи од финално одабраних пет радова) ће са својим пунолетним пратиоцем (ментором или другим наставником уметничке групе предмета, који говори енглески језик) путовати у Јапан на свечану церемонију доделе награда, која ће бити одржана 5. августа 2020. у Токију. Трошкове путовања победника и пратиоца сноси организатор фестивала (IFAC).

Комисија је доделила и две специјалне награде – специјалну награду Уметничкој школи из Ниша, за изузетну колекцију графичких отисака која је стигла на овај Јавни позив, и специјалну награду Школи за дизајн из Новог Пазара, за професионалан и избалансиран приступ и темељну реализацију радова кроз тачан и примерен одабир материјала и технике штампе радова. Специјална награда за обе школе је омогућавање бесплатног улаза за ученике ових школа у све музеје који су у саставу Музеја града Београда, као и омогућавање изложбе ученичких радова у Галерији „Карст“. Ове активности школе ће реализовати у договору са Музејем града Београда.